Úradný vestník L 276 , 09/11/1993 S. 0011 - 0012



Smernica Rady 93/95/EHS z 29. októbra 1993, ktorá mení a dopĺňa smernicu 89/686/EHS o aproximácii právnych predpisov členských štátov týkajúcich sa osobných ochranných prostriedkov (OOP) RADA EURÓPSKYCH SPOLOČENSTIEV, so zreteľom na Zmluvu o založení Európskeho hospodárskeho spoločenstva a najmä na jej článok 100a, so zreteľom na návrh Komisie [1], v spolupráci s Európskym parlamentom [2], so zreteľom na stanovisko Hospodárskeho a sociálneho výboru [3], keďže sa musia prijať opatrenia na vytvorenie vnútorného trhu v oblasti osobných ochranných prostriedkov (OOP) podľa smernice 89/686/EHS [4]; keďže článok 5 ods. 3 tejto smernice konštatuje, že OOP, pre ktoré nie sú spracované zosúladené normy, sa môžu používať prechodne do 31. decembra 1992, aby v deň prijatia tejto smernice podliehali už platným vnútroštátnym opatreniam; keďže sa z informácií obdržaných z členských štátov a z obchodu ukazuje, že prechodné obdobie je príliš krátke, aby umožnilo správne uplatňovanie tejto smernice; keďže zosúladené normy budú významným príspevkom k uľahčeniu umiestňovania osobných ochranných prostriedkov na trh a pri ich voľnom pohybe; keďže však niektoré zosúladené normy nebudú v deň uplatňovania smernice 89/686/EHS dostupné; keďže preto nie je možné zabezpečiť vytvorenie a jednotnosť trhu s týmito výrobkami; keďže zavedenie nového systému kontroly a certifikácie a zavedenie opatrení a mechanizmov potrebných na správne fungovanie smernice ešte nedosiahlo dostatočný pokrok; keďže absencia zosúladených noriem by mohla viesť k situácii, pri ktorej by už nebola zaistená kontrola primeraného stupňa ochrany a zhody týkajúceho sa prílb používateľov dvojkolesových motorových vozidiel; keďže takto môže byť ohrozená ochrana osôb v prípade nehody; keďže v záujme vyhnúť sa zníženiu bezpečnosti a kontroly, takéto prilby by sa mali vylúčiť z rozsahu pôsobnosti smernice 89/686/EHS, pričom by sa mali zaviesť špecifické požiadavky na také prilby, PRIJALA TÚTO SMERNICU: Článok 1 Smernica 89/686/EHS sa týmto mení a dopĺňa takto: 1. Článok 5 ods. 3 sa vypúšťa; 2. Posledná zarážka článku 8 ods. 4 písm. a) sa vypúšťa; 3. Článok 16 sa nahrádza takto: "Článok 16 1. Do 31. decembra 1991 členské štáty prijmú a uverejnia zákony, iné právne predpisy a správne opatrenia, aby sa vytvoril súlad s touto smernicou. Budú o tom bezodkladne informovať Komisiu. Príslušné opatrenia budú uplatňovať s účinnosťou od 1. júla 1992. 2. Okrem toho členské štáty v období do 30. júna 1995 umožnia umiestňovať OOP na trh a používať ich v súlade s vnútroštátnymi nariadeniami platnými na ich území k 30. júnu 1992. 3. Členské štáty oznámia Komisii znenie ustanovení vnútroštátnych právnych predpisov, ktoré prijali v oblasti upravenej touto smernicou."; 4. K prílohe I sa pridáva bod 5: "5. Prilby a clony proti oslneniu určené pre používateľov dvoj- a trojkolesových motorových vozidiel". Článok 2 1. Členské štáty do troch mesiacov od prijatia tejto smernice prijmú a uverejnia zákony, iné právne predpisy a správne opatrenia, nevyhnutné na zosúladenie s touto smernicou. Budú o tom Komisiu bezodkladne informovať. Keď členské štáty prijmú tieto opatrenia, tieto budú obsahovať odkaz na túto smernicu alebo budú doplnené takýmto odkazom pri príležitosti ich úradného uverejnenia. Spôsob, akým sa taký odkaz uskutoční, určia členské štáty. 2. Členské štáty oznámia Komisii texty ustanovení vnútroštátnych právnych predpisov, ktoré prijmú v oblasti upravenej touto smernicou. Článok 3 Táto smernica je adresovaná členským štátom. V Bruseli 29. októbra 1993 Za Radu predseda R. Urbain [1] Ú. v. ES C 36, 10.2.1993, s. 18. [2] Ú. v. ES C 194, 19.7.1993, s. 154 a rozhodnutie z 27. októbra 1993 (ešte nezverejnené v úradnom vestníku). [3] Ú. v. ES C 129, 10.5.1993, s. 1. [4] Ú. v. ES L 399, 30.12.1989, s. 18. --------------------------------------------------